
Comunicat de presă


32.561 de funcționari publici au beneficiat de formarea ANFP, prin PNRR
Investiția în dezvoltarea competențelor digitale ale funcționarilor publici a depășit obiectivele asumate.

Agenţia Naţională a Funcţionarilor Publici, în calitate de beneficiar, a finalizat activitățile din cadrul proiectului aferent realizării Investiției 16 - Program de formare pentru funcționarii publici în domeniul competențelor digitale, Jalonul 185 – „Cursuri de formare oferite funcționarilor publici”, Componenta C7 – Transformarea digitală, din Planul Național de Redresare și Reziliență. Proiectul a fost implementat în perioada iulie 2022 – iunie 2026 și a avut o finanțare de 20.000.000 euro, grant.

Proiectul a avut ca obiectiv dezvoltarea competențelor digitale ale funcționarilor publici, cu scopul de a sprijini digitalizarea administrației publice și furnizarea unor servicii publice mai rapide, mai eficiente și mai accesibile cetățenilor și mediului de afaceri.

Prin proiect au fost organizate programe gratuite de formare pentru dezvoltarea competențelor digitale ale funcționarilor publici, la nivel național, din mediul urban și rural, rezultatele obținute fiind următoarele:

· 30.021 de funcționari publici, de execuție și de conducere, au dobândit competențe digitale avansate;
· 2.540 de funcționari publici de conducere au dobândit competențe în domeniul leadership și managementul talentelor în contextul noilor tehnologii și al transformării digitale.

Astfel, angajamentul asumat de către ANFP, prin PNRR, a fost îndeplinit, ținta stabilită de 32.500 de funcționari publici formați și certificați fiind depășită. Totodată, analiza impactului programelor de formare indică o creștere măsurabilă a competențelor digitale ale funcționarilor publici și transpunerea formării în procese administrative mai eficiente, evidențiate prin:
· nivelul ridicat al certificării (99,7%) - confirmă calitatea procesului educațional și capacitatea de menținere a angajamentului participanților pe parcursul proiectului,
· creșterea nivelului mediu al competențelor digitale -  de la 8,19 puncte la evaluarea inițială la 9,02 puncte la evaluarea finală, 
· amploarea intervenției - 14 programe de formare distincte, disponibile tuturor categoriilor de funcționari publici din țară, în baza celor 1.277 de protocoale de colaborare interinstituțională,



· scorurile de satisfacție: 4,78–4,95 (din 5) pentru calitatea conținutului și funcționalitatea platformei de învățare, respectiv 9,65–9,73 (din 10) pentru calitatea organizării, 
· eficacitatea programelor de formare la nivel individual și instituțional: 91% dintre funcționarii publici formați au utilizat competențele digitale dobândite imediat după finalizarea cursurilor, ceea ce confirmă relevanța ridicată a conținutului formativ, contribuția directă și indirectă la obiectivele de dezvoltare durabilă (ODD 4 – Educație de calitate, ODD 9 – Industrie, inovație și infrastructură ODD 16- Pace, justiție și instituții puternice) și atingerea țintelor stabilite în Agenda Digitală Europeană 2030, în special în pilonii Capital Uman și Servicii Publice Digitale din DESI.

Detalii despre proiect pot fi consultate în secțiunea dedicată, disponibilă pe website-ul ANFP: https://tinyurl.com/y7bcy8cz

„Conţinutul acestui material nu reprezintă în mod obligatoriu poziţia oficială a Uniunii Europene sau a Guvernului României.”

